**NÁRODNÁ RADA SLOVENSKEJ REPUBLIKY**

 **VIII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: CRD-2125/2022

**1210a**

### I n f o r m á c i a

**o prerokovaní vládneho návrhu zákona, ktorým sa mení a dopĺňa zákon č. 513/1991 Zb. Obchodný zákonník v  znení neskorších predpisov a ktorým sa menia a dopĺňajú niektoré zákony (tlač 1210) v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 Národná rada Slovenskej republiky uznesením z 8. novembra 2022 pridelila vládny návrh zákona, ktorým sa mení a dopĺňa **zákon č. 513/1991 Zb. Obchodný zákonník** v znení neskorších predpisov a ktorým sa menia a dopĺňajú niektoré zákony (tlač 1210) na  prerokovanie Ústavnoprávnemu výboru Národnej rady Slovenskej republiky, a to aj ako gestorskému výboru a určila lehotu na jeho prerokovanie v druhom čítaní.

**I.**

 Poslanci Národnej rady Slovenskej republiky, ktorí nie sú členmi výboru, ktorému bol vládny návrh zákona pridelený, neoznámili v určenej lehote výboru žiadne stanovisko k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).

II.

 Vládny návrh zákona, ktorým sa mení a dopĺňa **zákon č. 513/1991 Zb. Obchodný zákonník** v znení neskorších predpisov a ktorým sa menia a dopĺňajú niektoré zákony v druhom čítaní (tlač 1210) Ústavnoprávny výbor Národnej rady Slovenskej republiky prerokoval a odporúčal ho Národnej rade Slovenskej republiky uznesením č. 628z 24. novembra 2022 **schváliť.**

III.

 Z uznesenia Ústavnoprávneho výboru Národnej rady Slovenskej republiky pod bodom II. tejto správy vyplývajú tieto pozmeňujúce a doplňujúce návrhy:

1. K čl. I

V čl. I bod 4 § 110a ods. 1 sa slová „zverejní ministerstvo na svojom webovom sídle aj v anglickom jazyku.“ nahrádzajú slovami „ministerstvo zverejní v štátnom jazyku a v anglickom jazyku na svojom webovom sídle.“.

Ide o legislatívno-technickú úpravu, ktorou sa precizuje navrhovaný právny text v súlade s čl.13h ods. 3 smernice Európskeho parlamentu a  Rady (EÚ) 2019/1151 z 20. júna 2019, ktorou sa mení smernica (EÚ) 2017/1132, pokiaľ ide o  používanie digitálnych nástrojov a postupov v  rámci práva obchodných spoločností.

 **Ústavnoprávny výbor Národnej rady SR**

1. K čl. III

V čl. III bod 6 § 25 ods. 4 sa v druhej vete slová „obsahovom vymedzení zoznamu“ nahrádzajú slovami „zozname“.

Spresňuje sa ustanovenie, nakoľko príloha č. 4a neobsahuje obsahové vymedzenie živností, ale len ich názvy.

 **Ústavnoprávny výbor Národnej rady SR**

1. K čl. IV

V čl. IV bod 4 sa odkaz na poznámku pod čiarou „6a“ nahrádza odkazom „6aa“.

Oprava nesprávneho označenia odkazu v súlade s  logikou navrhovaného ustanovenia.

 **Ústavnoprávny výbor Národnej rady SR**

1. K čl. IV

V čl. IV sa za bod 9 vkladá nový bod 10, ktorý znie:

„10. Poznámka pod čiarou k odkazu 16a znie:

„16a) Vykonávacie nariadenie Komisie (EÚ) 2021/1042 z 18. júna 2021, ktorým sa stanovujú pravidlá uplatňovania smernice Európskeho parlamentu a Rady (EÚ) 2017/1132, pokiaľ ide o technické špecifikácie a postupy pre systém prepojenia registrov, a ktorým sa zrušuje vykonávacie nariadenie Komisie (EÚ) 2020/2244 (Ú. v. EÚ L 225, 25.6.2021).“.“.

Nasledujúce body sa primerane prečíslujú.

Ide o legislatívno-technickú úpravu, ktorou sa precizuje poznámka pod čiarou 16a), vzhľadom na to, že Vykonávacie Komisie (EÚ) 2015/884 z 8. júna 2015, ktorým sa stanovujú technické špecifikácie a postupy potrebné pre systém prepojenia registrov stanovený smernicou Európskeho parlamentu a Rady 2009/101/ES bolo zrušené.

 **Ústavnoprávny výbor Národnej rady SR**

1. K čl. IV

V čl. IV bod 13 v § 13 ods. 5 v druhej vete sa nad slovo „znak“ vkladá odkaz 23aaa) a  pod  odsek 5 sa  vkladá text:

„Poznámka pod čiarou k odkazu 23aaa znie:

„23aaa) Bod 9 prílohy k Vykonávaciemu nariadeniu (EÚ) 2021/1042.“.“

Ide o legislatívno-technickú úpravu, ktorou sa precizuje navrhovaný právny pojem „jedinečný identifikačný znak, ktorý na účely komunikácie medzi registrami upravuje Vykonávacie nariadenie Komisie (EÚ) 2021/1042.

 **Ústavnoprávny výbor Národnej rady SR**

IV.

 Ústavnoprávny výbor Národnej rady Slovenskej republiky **ako gestorský výbor** k vládnemu návrhu zákona, ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov a ktorým sa menia a dopĺňajú niektoré zákony (tlač 1210) bol zvolaný na 29. novembra 2022.

O návrhu správy výboru, vrátane stanoviska gestorského výboru, Ústavnoprávny výbor Národnej rady Slovenskej republiky **nerokoval**, keďže nebol uznášaniaschopný.

Predseda Ústavnoprávneho výboru Národnej rady Slovenskej republiky zároveň poveril spravodajcu **Juraja Šeligu,** aby na schôdzi Národnej rady Slovenskej republiky informoval o  výsledku rokovania Ústavnoprávneho výboru Národnej rady Slovenskej republiky a bude navrhovať ďalší postup.

 Milan Vetrák v. r.

 predseda Ústavnoprávneho výboru

 Národnej rady Slovenskej republiky

Bratislava 29. novembra 2022